МОТИВИ
към проект на Закон за изменение и допълнение на Закона за младежта
(обн., ДВ, бр. 31 от 2012 г.; изм., бр. 68 от 2013 г., бр. 14 от 2015 г., бр. 24 и 77 от 2018 г., бр. 21 от 2020 г. изм. и доп., бр. 61 от 2022 г., изм., бр. 55 от 2026 г.)
I. Причини, които налагат приемането на предложените изменения:
Законът за младежта, приет през 2012 г., урежда основните принципи, управлението и финансирането на дейностите, осъществявани в изпълнение на държавната политика за младежта. С него са установени нормативните основи за формирането и провеждането на политиките за младите хора на национално, областно и общинско ниво, както и за участието на младежките организации и другите заинтересовани страни в процесите на тяхното разработване и изпълнение.
В периода след приемането на закона са настъпили съществени промени в обществено-икономическата среда, потребностите на младите хора, начините за тяхното участие в обществения живот и подходите за разработване и реализиране на младежките политики. Развитието на европейските политики в областта на младежта, нарастващото значение на младежката работа, неформалното учене, участието на младите хора във формирането на политиките, както и разширяването на мрежата от младежки центрове в страната обуславят необходимостта от актуализиране и усъвършенстване на действащата нормативна уредба.
Независимо от извършените до момента изменения и допълнения на закона, практическото прилагане на Закона за младежта показва необходимост от допълнително актуализиране на отделни негови разпоредби с оглед преодоляване на установени пропуски, оптимизиране на административните процедури, повишаване на ефективността на институционалното взаимодействие и създаване на по-благоприятни условия за развитие на младежките дейности и услуги.
II. Цели, които се поставят с предложените промени:
Основната цел на законопроекта е повишаване на ефективността, предвидимостта и устойчивостта на държавната политика за младежта чрез актуализиране на институционалните механизми и създаване на по-ясни условия за участие, подкрепа и развитие на младите хора.
Като конкретни цели са идентифицирани следните:
· оптимизиране на процедурите за стратегическо планиране и отчетност; 
· укрепване на общинската политика за младежта; 
· повишаване на прозрачността при националната представителност на младежките организации; 
· нормативно утвърждаване на младежката работа и развитие на компетентностите на младежките работници; 
· създаване на устойчив механизъм за функциониране и финансиране на младежките центрове; 
· подобряване на събирането, използването и публичността на информацията и ограничаване на ненужната административна тежест.

III. Описание на предложенията за промени: 
1. Изменения във формирането на политиките за младежта
Предложението включва промяна в институцията, която да приема доклада за младежта и националните програми за младежта. Предложението цели намаляване на прекомерно многостепенната институционална процедура при разработване и приемане на водещи документи и програми в изпълнение на държавната политика за младежта.

Доклад за младежта
Предложението е докладът за младежта да се разработва за тригодишен период и да се приема от Министерския съвет по предложение на министъра на младежта и спорта, вместо както досега – от Народното събрание на Република България.
В последните години при разработване на доклада се наблюдава специфичен проблем при неговото приемане от Народното събрание – докладът се подготвя от отговорната институция – Министерството на младежта и спорта, след което се внася от министъра на младежта и спорта за разглеждане от Министерския съвет. След приемането на доклада от Министерския съвет същият се внася за приемане и от Народното събрание. Практиката от последните години показва, че при внасяне на документа в Народното събрание същият се разпределя по парламентарни комисии, разглежда се, но не достига или достига със сериозно забавяне до гласуване в пленарна зала. Пример за това са последните неприети от Народното събрание доклади за младежта за периодите 2021-2022 г. и 2023-2024 г. Цялата тази административна тежест допринася за последващи предизвикателства при формирането и прилагането на адекватни мерки за младите хора на страната.
Изменението в периода на разработване на доклада цели повишаване на възможността за задълбочено измерване на въздействието на осъществяваната държавна политика за младежта. Основната цел на отправеното предложение за промяна е да позволи, освен механичен сбор от статистика и отчет на годишните планове за младежта, документът да предложи и по-задълбочена, текуща оценка на въздействието на изпълняваните политики и социално-икономическия статус на младите хора в страната, каквато е и основната му роля съгласно Закона за младежта. В допълнение, увеличаването на периода на приемане на доклада за младежта ще намали ненужната административна тежест върху органите, отговорни за държавната политика за младежта на централно и местно ниво.

Национални програми за младежта
Предложението е министърът на младежта и спорта да утвърждава национални програми за младежта, с което отново да се оптимизират административните процедури и програмите да изпълняват пълния си период на действие, без да се създават предпоставки за забавяне, произтичащи от усложнената към момента процедура. По същността си предложението предвижда и допълване на функциите и отговорностите на министъра на младежта и спорта, което ще даде възможност за подобряване на координацията и планирането на държавната политика за младежта.
Програмите за младежта са насочени към финансиране на конкретни дейности, проекти и инициативи и често са с различен период на изпълнение. Това от своя страна изисква по-голяма оперативност и гъвкавост при приемането и стартирането им. Утвърждаването на програмите от министъра на младежта и спорта ще:
1. Намали административната тежест и ще осигури своевременно стартиране на проектите;
2. Предостави възможност за по-гъвкаво адаптиране на програмите към динамиката на младежкия сектор и специфичните нужди на младите хора в страната.

В допълнение, в текущите програмни периоди на програмите се предвижда въвеждането на годишен приоритет, който ще бъде определян от министъра на младежта и спорта. Този подход цели максимална адаптивност към реалните нужди на младите хора в страната и отразяване на актуалните обществени тенденции. Годишните приоритети се определят въз основа на:
- резултатите от направените национални изследвания за нагласите, потребностите и проблемите на младите хора;
- анализите на тенденциите в младежкия сектор;
- текущите предизвикателства, свързани с младежкото участие, заетостта, образованието, психичното здраве, различните зависимости и прояви на агресивно поведение сред младите хора в страната и др.

В тази връзка, предвид динамичния характер на приоритетите спрямо потребностите на младите хора в страната, е необходимо програмите да бъдат одобрявани от министъра на младежта и спорта. Това ще осигури гъвкавост и ще даде възможност за адаптиране спрямо актуалните изследвания и нужди.

Целта на промените е да се прецизират разпоредбите с оглед практическото им прилагане. Очакваните резултати са подобряване на управлението и изпълнението на процесите и намаляване на административната тежест.

2. Изменение в състава на Националния консултативен съвет за младежта 
Чл. 10-12 от Закона за младежта регламентират функциите и състава на Националния консултативен съвет за младежта. В предложението за изменение се цели предоставяне на възможност в заседанията на съвета освен изброените представители да се включват и други представители на органи и институции по преценка на министъра на младежта и спорта. В практиката се идентифицира необходимост от обсъждане на конкретни казуси от компетентността на други страни и поради това се предлага включването на текст в чл. 11, определящ състава на Националния консултативен съвет за младежта: „както и други представители на органи и институции по преценка на министъра на младежта и спорта“.
3. Изменение в състава на Обществения съвет по въпросите за младежта към министъра на младежта и спорта
Предлага се увеличаване броя на членуващите организации и изравняване на численото разпределение между видовете организации, а именно:
· в чл. 11а., ал, 2, т. 4 да бъде: „до 10 представители на младежки организации“ и в т. 5 „до 10 представители на организации, работещи с и за младите хора“.
Предложената промяна се прави въз основа на предходния опит при провеждане на последните две процедури за съставяне на Обществения съвет по въпросите за младежта към министъра на младежта и спорта през 2023 г. и през 2026 г. При текущата действаща разпоредба на Закона за младежта при провеждане на процедури за подбор на участници в състава на обществения съвет се наблюдава невъзможност за сформиране спрямо численото разпределение.
Основна цел на предлаганата промяна е осигуряване на устойчивост на механизмите за консултация и връзка с представителите на гражданското общество и младите хора. Приемането на предложената промяна ще даде възможност за включване на по-голям брой млади хора и граждански организации при формирането на държавната политика за младежта, като по този начин се повишава чувството за принадлежност на заинтересованите страни към изпълняваните политики и възстановяване на доверието към институциите сред младите хора. Освен това ще се задълбочи взаимодействието на Министерството на младежта и спорта със заинтересованите страни и представителите на целевите групи на провежданата политика. Това ще доведе до по-добро целеполагане при формиране на държавната политика за младежта, както и ще гарантира възможността за още едно ниво на независим мониторинг на дейността на отговорните институции на централно ниво в изпълнение на принципите за законност, прозрачност, целенасоченост и последователност в политиките за младежта.
4. Промени, касаещи провеждането на общинската политика за младежта
Предлага се по-конкретно регламентиране на младежката политика на местно ниво чрез включване на текстове, които ясно да определят инструментите за прилагане на политиката от страна на общините и постигането на пълноценно прилагане на принципа на децентрализация. Необходимо е общините да разполагат с по-конкретно определени инструменти за подкрепа на младежките дейности, като с измененията в чл. 15 се конкретизират възможностите за създаване на условия за осъществяване на младежки дейности и достъп до обекти, финансово подпомагане на младежки дейности в съответствие с Националната стратегия за младежта, изграждане, обновяване и управление на обекти – общинска собственост, за осъществяване на младежки дейности, оказване на съдействие за организирането на младежки инициативи и мероприятия на територията на общината и осигуряване на достъп на младежи с увреждания до общинска собственост.
Целта на промените е засилване ролята и участието на органите на местно самоуправление, подобряване на междуинституционалната координация и комуникация и увеличаване на правната яснота. Очакваните резултати са повишаване ефективността на взаимодействието между младите хора и институциите, отговарящи за обществено значимите въпроси на локално ниво, и повишаване на възможностите за развитие в населените места в страната.
5. Разширяване на дефиницията за „младежка дейност“
Предложената промяна в дефиницията за „младежка дейност“ цели разширяване на обхвата и възможностите при планиране и реализиране на младежки дейности. В действащата законова уредба понятието за младежка работа е твърде общо и не дава необходимата конкретика за осъществяване на дейностите за млади хора. Поради това се предлага добавяне на допълнителни сфери на интервенция, насочени към личностното, социалното, образователното, професионалното и гражданското развитие на младите хора, превантивни дейности и насърчаване на тяхното активно участие в обществения живот в защита на техните потребности и интереси.
6. Младежка организация
Както при понятието за „младежка дейност“ и при дефинирането на „младежка организация“ се наблюдава необходимост от прецизиране на формулировката и ясно определяне на юридическия статут на организацията. Посочват се конкретните законови условия, на които е необходимо да отговаря една младежка организация, за да бъде идентифицирана като такава, както и изискването за изрично посочване в предмета ѝ на дейност и/или в целите ѝ „изпълнението на младежки дейности и/или работа с и за младите хора“.
7. Национално представителни младежки организации
Промените касаят условията за вписване в списъка на национално представителните младежки организации и засягат конкретно:
· Броя физически членове – предлага се условието за наличие на вписани в организацията брой физически лица – младежи от 900 да бъде изменено на 500;
· Организации-членове – въвежда се възможност освен отделни физически лица членове в национално представителните младежки организации да членуват и поне 5 организации, отговарящи на разпоредбите в закона за „младежка организация“, които са със седалище в най-малко 3 административни области в страната, с налични физически лица членове не по-малко от 500 лица – младежи. Целта е отделните организации, работещи за младите хора, да се насърчат да се кооперират, да изграждат партньорства и да обединяват усилията и експертизата си. Отделните членуващи организации от своя страна ще допринесат за достигане до членската маса, необходима за признаване на националната представителност.
· Въвеждане на условие за приета от общото събрание на организацията тригодишна програма в съответствие с Националната стратегия за младежта. Това предложение цели организациите, желаещи да бъдат вписани в списъка на национално представителните младежки организации, да работят по конкретно разработена от тях програма, което от своя страна да доведе до идентифициране на конкретни цели, предвидимост и проследимост на резултатите при тяхното достигане, както и да се гарантира, че работата им е в синхрон с Националната стратегия за младежта.
· Дигитализиране на начина на подаване на заявление за вписване в Националната информационна система за младежта. Целта е намаляване на необходимия административен ресурс при разглеждане на постъпилите искания за вписване, улесняване на процеса по подаване на необходимите документи, описани в закона, и модернизиране на методите на работа. Същевременно отпадането на списъци с имена, ЕГН, адреси и саморъчни подписи намалява чувствително административната тежест и риска от прекомерно обработване на лични данни.

8. Младежка работа и младежки работник
В действащия Закон за младежта не е включена дефиниция за „младежки работник“. Включени са общи текстове за понятието „младежки работник“, но се наблюдава пълно отсъствие на формулировки, определящи методите за осъществяване на младежката работа и какво включва тя. В същото време в практическата теренна работа с младите хора е налично богато разнообразие от инструменти за осъществяване на младежка работа, но те не са достатъчно нормативно разпознаваеми и съпоставими. Това е причината да се предложи промяна, която да допълни текстовете и да запълни липсващите регламентации. В разработената дефиниция се посочва предметът на дейност на младежката работа, методите и принципите за нейното осъществяване, целите и характеристиките. Съществуващите разпоредби относно младежкия работник не предоставят достатъчно развита рамка за съдържанието, принципите и формите на младежката работа. С новите разпоредби на глава пета се предлага определяне на основните характеристики и методи на младежката работа, включително неформално и самостоятелно учене, индивидуална и групова работа, мобилна и теренна младежка работа. Предвижда се прецизиране на понятието „младежки работник“, необходимите умения и компетентности, обучение, квалификация и професионално развитие.
9. Младежки центрове
Развитието на младежките центрове налага трайна законова уредба на тяхното създаване, функциониране, финансиране и качество на услугите. Предлага се въвеждане на изцяло нова глава в действащия закон, която да урежда младежките центрове като юридически лица – второстепенни разпоредители с бюджет към общините, създавани с решение на общинския съвет, тъй като към момента не са налични текстове за това. Изградените към момента младежки центрове се припознават като важен и ключов инструмент за провеждане на младежки политики в страната за достигане и работа с младото ни население. В предложената глава се включва дефиниция за „младежки център“, която е насочена не само към съществуващите младежки центрове, а целта е да се предостави възможност за разкриване на нови такива и мрежата да бъде разширена чрез ясно формулирани условия за това. Ключов аспект в предложената нова глава е и посочването на дейностите на младежките центрове като делегирани от държавата дейности, финансирани от държавния бюджет чрез бюджетите на общините. Финансирането на делегираните от държавата дейности ще се определя ежегодно въз основа на стандарти за делегираните от държавата дейности с натурални и стойностни показатели. Посочените стандарти ще се определят по реда на Закона за публичните финанси по предложение на министъра на младежта и спорта. Държавното финансиране като делегирана от държавата дейност ще се предоставя за младежки центрове, които отговарят на изискванията на закона. Предлага се рамката за функциониране на младежките центрове да се прилага считано от 1 януари 2029 година. До този период финансирането на младежките центрове продължава по сега установения ред и процедура, в съответствие с утвърдената „Програма за финансиране на младежките центрове в Република България (2026-2028)“. В текстовете е включена и възможност за финансиране на провежданите дейности от младежките центрове и със средства от други национални, европейски и международни програми. За мониториращ орган по разходване на средствата, спазване на условията и изискванията се определя министърът на младежта и спорта. Освен дефиниране на дейността и финансирането на центровете, в проекта на закон се предвижда разработване и утвърждаване от министъра на младежта и спорта стандарти за качество, с които да се определят условията и реда за функциониране на младежките центрове, минималните изисквания към дейността, персонала и качеството на предоставяните услуги, както и показателите за мониторинг. Целта е предоставяните услуги в центровете да отговарят на необходимото качество и да се уеднаквят методите за това. Проектът предвижда стандартите за качество да бъдат разработени в срок до 6 месеца след влизането в сила на закона.
10. Национална информационна система за младежта
Според действащата разпоредба на Закона за младежта Министерството на младежта и спорта създава и поддържа Национална информационна система за младежта (НИСМ) с цел осигуряване на актуална информация за потребностите на младежта в страната, както и за планирането, наблюдението, управлението и оценката на политиките за младежта на национално, областно и общинско ниво. В тази част предложените промени са насочени към административните процеси по вписване на младежките организации в списъците на Националната информационна система за младежта, национално представителните младежки организации и разширяване обхвата на публикуваната в системата информация.
IV. Очаквани резултати от прилагането на нормативния акт:
В резултат от прилагането на нормативния акт се очаква съкращаване на излишните административни етапи и по-ясна отговорност за приемането и изпълнението на документите за младежката политика. Конкретизирането на общинските инструменти следва да подпомогне планирането и реализацията на инициативи, съобразени с потребностите на младите хора по места. Прецизираните правила за младежките организации се очаква да подобрят прозрачността и предвидимостта при установяването на национална представителност. Нормативното уреждане на младежката работа и младежките центрове следва да създаде по-добри предпоставки за достъп до качествени дейности и услуги, за развитие на професионалния капацитет и за устойчиво функциониране на местна младежка инфраструктура. Усъвършенстването на информационната система ще подпомогне планирането, наблюдението и оценката на политиките въз основа на по-актуални и съпоставими данни. Степента на постигане на резултатите ще зависи и от осигуряването на необходимото финансиране и приемането на съответните подзаконови и организационни мерки.
V. Финансови и други средства, необходими за прилагането на акта:
Част от предложените изменения са организационни и процедурни и могат да бъдат изпълнявани в рамките на съществуващите административни функции. Същевременно предвиденото финансиране на дейностите на младежките центрове като делегирани от държавата дейности предполага осигуряване на средства от държавния бюджет чрез бюджетите на общините и ежегодно определяне на стандарти с натурални и стойностни показатели по реда на Закона за публичните финанси. Възможни са и разходи за администриране на регистъра, информационната система, мониторинга и прилагането на стандартите.
VI. [bookmark: _GoBack]Анализ за съответствие с правото на Европейския съюз:
Предметът на законопроекта е свързан основно с организацията и осъществяването на националната политика за младежта. В тази област Европейският съюз има компетентност да подкрепя, координира или допълва действията на държавите членки, без да хармонизира националното им законодателство. Предложенията са относими към европейските приоритети за участие на младите хора, приобщаване, младежка работа и достъп до възможности за развитие.
Предложеният проект на закон за изменение и допълнение не е свързан с прилагането на европейското законодателство, поради което не се налага да бъде изготвена справка за съответствие с правото на Европейския съюз.


